**СТАНОВИЩЕ**

**от**

**Инж. Николай Василев Василев – началник отдел „Стратегии и планиране в горското стопанство“, дирекция „Търговски дружества и държавни предприятия“, Министерство на земеделието и храните**

**Относно:** заседание на Националния съвет по биологично разнообразие, 10.12.2024 г., гр. София

**УВАЖАЕМИ ГОСПОДИН ПРЕДСЕДАТЕЛ,**

В Министерство на земеделието и храните (МЗХ) постъпи писмо с рег. индекс 0403-186/26.09.2024 г. на МЗХ, относно предстоящото заседание на Националния съвет по биологичното разнообразие, планирано за 10.12.2024 г. На заседанието ще се разглеждат предложения за специфични и подробни цели на опазване на 4 защитени зони от екологичната мрежа Натура 2000, а именно защитена зона BG0000495 „Рила“, защитена зона BG0002129 „Рила буфер“, защитена зона BG0001386 „Яденица“ и защитена зона BG0000636 „Ниска Рила“. В тази връзка, в качеството си на член на Националния съвет по биологично разнообразие съгласно Заповед рег. индекс РД-118/22.02.2023 г., представям следното становище:

За параметрите - среднопретеглен състав на дървесния етаж, среднопретеглена пълнота, среднопретеглена възраст на дървесния етаж, количество мъртва дървесина, площ на горите във фаза на старост, съответните горски статистически данни не са налични в поддържаната и публичнодостъпната официална горска база данни или са недостатъчно детайлни.

В тази връзка предлагам да бъде взето под внимание обстоятелството, че за посочените по–горе понятия липсват законови или подзаконови дефиниции на посочените параметри (термини, понятия). Гореописаните показатели са в несъответствие с т. 2 а, б, в, г, к от Приложение № 4 към чл. 17, ал. 4, чл. 22, ал. 2 и 3, чл. 26, ал. 1, чл. 62, ал. 3 от Наредба № 18 от 07.10.2015 г. за инвентаризация и планиране в горските територии.

По отношение на специфичните цели за защитената зона - няма научно-обосновано и нормативно заложено изискване за поддържане на: среднопретеглена пълнота, среднопретеглено участие на определен дървесен вид, за подобряване на средната възраст на дървесния етаж до достигане на определена стойност, както и за поддържане среднопретегленото участие на конкретен дървесен вид в състава на дървесния етаж с конкретна целева стойност.

Във връзка със специфичните цели за защитените зони, свързани с параметъра „среднопретеглена възраст“ и съответните ограничения, Ви информирам, че турнусите за сеч са определени нормативно в Приложение 5 към чл. 21, ал. 1, чл. 67, ал. 1, чл. 76, ал. 3 и 5 и чл. 96, ал. 3 от Наредба 18/07.10.2015 г. за инвентаризация и планиране в горските територии.

По отношение на горите във фаза на старост, следва да се отбележи, че такива са определени не само със Заповед № РД 49-493/13.12.2016 г. на министъра на земеделието и храните, но и със сертификацията на горските територии по стандартите на FSC, както и с областните планове за развитие на горски територии. В рамките на другите видове собственост - общинска, на физически лица и на юридически лица, тези процеси също са в процес на действие. Подходящо е да се предвидят и осигурят стимули и компенсационни механизми, за да се обособяват такива гори.

Съгласно Наредба № 8 от 5 август 2011 г. за сечите в горите, отгледните сечи се провеждат при спазване на определени изисквания за пълнота на насаждението, а при възобновителните сечи най-общо се прилага система от изисквания за спазване на определени показатели за склопеност и интензивност при извеждането на сечи в насажденията. Въпреки, че показателят за пълнота не е включен като фактор при извеждане на възобновителни сечи, с намаляване на склопеността на едно насаждение едновременно се оказва влияние и върху неговата пълнота, т. е. намаляването на стойностите на тези два параметъра е взаимносвързано и относително пропорционално.

По отношение на наличието на биотопни дървета, изискването на чл. 65, ал. 3 от Наредба № 8 от 05.08.2011 г. за сечите в горите е при маркирането на насаждения за сеч да се запазват най-малко 3 - 5 бр. дървета на хектар с диаметър над 20 см на гръдна височина 130 см с цел осигуряване на биотопна дървесина.

С предложените специфични цели тези изисквания са завишени, като изразявам мнение, че посочените показатели са възможни за изпълнение, но следва да се отбележи, че тяхното прилагане зависи изцяло от наличието на подобни индивиди – биотопни дървета и правилният им подбор. Поставената специфична цел на защитената зона – „Подобряване на количеството на мъртва дървесина до достигане на целева стойност от най-малко 10% от запаса, но не по-малко от 20 m3/ha“ следва да бъде прецизирана, доколкото „подобряване“ е качествен показател несъотносим към количеството, както и текстът: „10 % от запаса“ – от дървесния запас на местообитанието на 1 ha или спрямо друг показател.

В съответствие с поставената целева стойност за пълнота на дървесния етаж, за някои от горските типове местообитания не могат да бъдат проведени следните лесовъдски намеси:

- осветителна и окончателна фаза на краткосрочно-постепенната сеч, при която изискването на чл. 24, ал. 6 и 7 на Наредбата е съответно склопеност 0,3-0,4 при осветителната фаза и оставяне на 3 до 5 биотопни дървета на хектар при окончателната фаза;

- отваряне на прозорци при групово-постепенната сеч в местата със започнал възобновителен процес, както и тяхното разширяване при следващи намеси и последващото провеждане на съответните отгледни сечи в тях, за случаите на достигане на цел от 0,6 и по-малка склопеност за насаждението;

- неравномерно-постепенна сеч, която съгласно чл. 27, ал. 2 от Наредбата се прилага в насаждения или групи от насаждения със склопеност над 0,6, но след извеждането на сечта, съответната склопеност се довежда до пълнота, по-ниска от поставената за цел за съответният хабитат;

- последващо отваряне на котли при групово-изборната сеч;

- окончателна фаза на краткосрочно-постепенната сеч;

- принудителни и санитарни сечи в насаждения над 100 г. възраст и пострадали от абиотични или биотични повреди в значителна част от площта си, които следва да са изключения;

- намеси в зрели издънкови насаждения от групата за превръщане и за смесено семенно-издънково стопанисване, със започнала възобновителна сеч, различна от неравномерно-постепенна или постепенно котловинна сеч. Съгласно утвърдени указания № 8612/06.04.2021 г. на изпълнителния директор на Изпълнителната агенция по горите, за групата издънкови зрели насаждения за превръщане и за смесено семенно-издънково стопанисване има изискване за минимална пълнота, при която се провежда неравномерно-постепенна, постепенно-котловинна сеч и отглеждане на подраста. Тези мероприятия няма да се провеждат при въвеждане на ограничението за пълнота, за местообитанието.

По отношение на специфичната цел „Поддържане на среднопретеглената възраст“ следва да бъде взето под внимание обстоятелството, че при въвеждане на това ограничение издънковите гори с възраст под посочената целва стойност ще останат без лесовъдските намеси, задължителни за провеждане в издънковите насаждения за превръщане в семенни и за групата на насажденията за семенно-издънково стопанисване, ограниченията трябва да са съобразени с турнусите на сеч посочените в Приложение 5 към чл. 21, ал. 1, чл. 67, ал. 1, чл. 76, ал. 3 и 5 и чл. 96, ал. 3 от Наредба 18/07.10.2015 г. за инвентаризация и планиране в горските територии.

Така предложените целеви стойности на лесовъдските показатели за описаните гори по горски природни местообитания позволяват да се направи заключението, че ще бъде невъзможно провеждането на горецитираните лесовъдски намеси и мероприятия в горските територии. За да се избегне това е необходимо промяна на показателите, коригиране на целевите стойности на показателите и коригиране или прецизиране на съответните специфични цели на зоните, в съответствие с действащата законова уредба – Закона за горите, Закона за биологичното разнообразие и съответните подзаконови нормативни актове.

В допълнение към гореизложеното, при разглеждане на специфичните и подробните цели на опазване на защитена зона BG0001386 „Яденица“ са констатирани следните несъответствия: вероятно е допусната техническа грешка в площта на стр. 52; не е дадено обяснение за намаляване на площта на стр. 79 в колона допълнителна информация; за местообитания 91Е0 по отношение на площта, при картиране са установени нови локации, но същевременно е намалена площта; текста на стр. 216, касаещ стървилищата не е коректен, тъй като основния период, когато се използва този метод на лов на вълци е през зимата, когато има сняг и мечките би следвало да са заспали в зимен сън.

Следва да се подчертае, че е напълно достатъчно да се спазват утвърдените „Режими за устойчиво управление на горите в Натура 2000“, в т.ч. при провеждане дългосрочни лесовъдски намеси. За съжаление, през последните години се налага практика да се приемат планове, специфични и подробни цели, и др., които противоречат на нашето законодателство, както и на дългогодишните лесовъдски практики за устойчиво и природосъобразно управление на горите. А последното от своя страна води до дълготрайно негативно влияние върху крехкия баланс между социалните, екологичните и икономическите функции на горите, и като цяло върху населението в планинските и горските райони на страната.

Извън дневния ред на заседанието, и в продължение на последното, следва да посоча несъвършенствата при докладването на състоянието на околната среда, в частност на горските местообитания в Натура 2000. Имайки предвид, че през 2025 г. предстои ново докладване, и отчитайки липсата на одобрена методика, е необходимо след избора на една от двете разработени през 2022 и 2023 г. да се коментират в детайли всички релевантни индикатори, показатели и т.н. с цел да се приеме една по-адекватна методика, която при прилагането й води до едни по-реалистични резултати за състоянието на българските гори.

С уважение,

